钦定古今图书集成/方舆汇编/职方典/第1182卷 > 《蕲州学教授厅记》朱熹
## 钦定古今图书集成/方舆汇编/职方典/第1182卷 > 《蕲州学教授厅记》朱熹

乾道八年秋，予友建安李君宗思为蕲州学官。始至，
入学释菜，召诸生坐堂上而告之曰：“朝廷立学建官，
所以养人材而待其用，德意甚美。宗思不佞，得备选
焉。深为浅露，惧不能称。今将何以教二三子者，而相与朝夕乎古人为己之学，庶以无负朝廷教养之意，
二三子其亦有志于斯乎？”诸生起而对曰：“诸生不敏，
惟先生有以教之，则幸甚。”于是宗思退，即其居，则距
学且十里。宗思顾而叹曰：“学官宜朝夕于学，与诸生
相切磋者，其相距之远，可若是耶？”翌日，相学之东偏，
有废地焉。请于州，愿得为屋以居，而日往月来于学
以供厥事。于是通守北海王侯某领州符，嘉宗思之
意，而悉其力以相役之。不逾时，遂以备告，然后宗思
得以日至于学，进诸生而教诲之，盖使之潜思乎《论
语》《孟子》之书，以求义理之要，又考编年资治之史，以
议夫事变之得失焉。日月有程，不躐不惰，操策而问，
劝督以时，凡使之所以明善修身之方，齐家治国之
本，而于词艺之习，则后焉而不急也。既又礼其士之
贤而有德者而与共“居，凡学之教悉使之听焉。”由是
蕲之为士者始知所以为士之事而用其力。宗思亦
喜其教之行而将有成也，砻石于堂，考前为是官者
得自某人以下若干名氏岁月，刻之而书属予，使因
记其所以然者。予惟宗思之教可能也，而其所教则
非世儒之可及，王侯之垂意于学可及也，而不以宗
思之“说为迂阔于事者，则非俗吏之可及。是皆宜书
以诏于后。”盖非独能继宗思而居此者有所考法，抑
亦承流千里而帅其民者所宜知也。于是悉书其本
末如此，俾刻寘题名之首云。九年七月壬子，新安朱
熹记。